"Iva bħala Maltin u Ewropej" hija t-tema li ntgħażlet minn dawk li huma favur il-kaċċa fir-rebbiegħa. Waqt it-tnedija tal-kampanja referendarja, il-kelliem Daniel Xriha semma kif ftit individwi qed jippruvaw jeqirdu l-istil ta' ħajja ta' grupp f'minoranza u għalhekk ħeġġeġ lill-pubbliku biex jivvota "iva" għall-kaċċa fir-rebbiegħa. Ħabbar li mil-lum sar-referendum baqa' 42 jum u għalhekk, dawk favur il-kaċċa fir-rebbiegħa, se jkunu qed iħawlu siġra kuljum. Dawn se jkunu jinkludu siġar taċ-ċipress, l-irmied, tal-għargħar, pruna selvaġġa, rand u ballut. Waqt il-konferenza tal-aħbarijiet, tkellmet ukoll Sylvana Zarb Darmanin li ddeskriviet l-azzjoni li wasslet għal dan ir-referendum bħala waħda "abbużiva". Qalet li filwaqt li Malta għandha tilqa' lill-barranin, qatt ma tista' taċċetta barranin li jgħidu lil Maltin x'għandhom jagħmlu f'art twelidhom. Semmiet l-eżempju tal-Ingilterra fejn qalet li l-kaċċa hi permessa tul is-sena kollha. Sostniet li ħadd ma għandu dritt ikeċċi lill-Maltin minn fuq art privata. Zarb Darmanin e sprimiet id-diżappunt tagħha kif din il-kwistjoni ġiet politiċizzata madanakollu apprezzat l-appoġġ li ntwera mill-Prim Ministru u mill-Kap tal-Oppożizzjoni favur il-pożizzjoni li qed jieħdu l-kaċċaturi Maltin. Irreferiet għall-kampanja li qed issir mill-għaqda SHout bħala kampanja mhux ibbażata fuq il-verità. Dr Kathleen Grima tkellmet dwar it-tema li ntgħażlet għal din il-kampanja "Iva bħala Maltin u Ewropej" u appellat lil kull grupp f'minoranza jrid joqgħod attent minn azzjonijiet bħal dawn. Grima sostniet li temmen li l-ebda individwu Malti m'għandu jerġa' jkun espost għal dak li qed jgħaddu minnu bħalissa l-kaċċaturi Maltin. Fakkret kif preżentament dan id-delizzju jista' jsir biss f'20 nofstanhar f'sena u ma eskludietx li fil-futur jista' jsir referendum ieħor dwar delizzji oħra. Reazzjoni ta' SHout B'reazzjoni għall-konferenza tal-IVA għall-kaċċa fir-rebbiegħa, il-grupp SHout sfida lill-Federazzjoni Kaċċaturi Nassaba u Konservazzjonisti biex jiddibattu flimkien. Quddiem il-bini tal-Qorti, Mark Sultana, kelliem għal-LE, qal li jekk ir-referendum hu gwerra, allura l-art tal-ġlied għandu jkun dibattitu bejn iż-żewġ naħat. Il-kelliem ewlieni ta' Shout, Saviour Balzan qal li l-kaċċaturi vera mhumiex dawk li jilbsu l-ġlekkijiet "imma dawk li joħorġu fil-kampanja armati u lesti biex joqtlu dak kollu li jgħaddi minn fuqhom."